khistorydata/jeongjo-sjw-relations huggingface dataset:
정조 14년
南履翼改差代以洪樂游爲假注書
정조 14년
傳于洪聖淵曰同副承旨入侍
정조 14년
徐有聞拿處代以沈象奎爲假注書
정조 14년
曺允大以義禁府言啓曰寧邊前府使許𣷯待其自現令該府定配所加施禁錮之典事承傳啓下矣許𣷯今方自現慶尙道咸昌縣定配加施禁錮之典而以承傳內辭意具罪目依例發遣府書吏押送配所何如傳曰允
정조 14년
持平李日運啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情夬正王法請翼魯亟令王府設鞫得情施以當律請驥顯弟龜顯亟令王府設鞫嚴問期於得情噫嘻痛矣龜顯輩之逆節是何等關係也渠以驥賊之親弟五字刀割潛懷異圖肆誣逼之狀已悉於原啓中而二歲等之往來綢繆參涉凶謀情節之叵測脈絡之相貫昭載於秋曹供案則經歲係囚一未究覈已是失刑之大者而今忽出諸獄門全然放釋使凶逆之種容息於覆載之間刑政之乖當輿情之憤惋已無可言而義理因此而晦塞亂賊將無以懲畏思之及此寧不寒心請龜顯二歲等七罪人竝令王府更爲捉囚嚴鞫得情夬施當律新除授執義李思祚時在忠淸道忠州地掌令沈鏶時在京畿富平地持平權儐時在安山司諫院司諫申禹相時在京畿交河地正言張至冕時在平安道龍岡地正言朴師默時在原春道原州地請斯速乘馹上來事下諭答曰不允下諭事依啓
정조 14년
知敦寧府事宋載經疏曰伏以臣老病轉深與鬼爲隣最是脚力痿弱便成癃廢跬步之間蠢動無路向者賓對嚴召之下欲起還仆自速逋慢之罪揆分惶懍措躬無地聖度天大不以爲罪特降入侍之命到此地頭不敢坐違匍匐登筵逖違之餘昵近耿光恩數曠絶區區下情榮幸極矣雖卽日滅死更無餘恨第伏念臣之頂踵毛髮罔非我殿下眷庇之恩造噫如臣無似不足備數於人一半分報效之責惟在於筋力奔走而臣年邁病痼亦斷其望矣嗚呼已矣此生此世將何以報答其萬一乎思之及此臣竊自悼不如無生也至於見帶之職臣旣無敦寧曾於年前屢叨是職俱以格例恩遞則官職去就非所可論玆敢不避煩猥短章陳籲伏乞聖慈亟命照例遞改俾存公格以安私分千萬幸甚答曰省疏具悉疏辭下該曹稟處
정조 14년
庚戌三月二十日卯時上御春塘臺專經文武臣製述講射入侍時行都承旨柳戇左承旨金履正右承旨曺允大左副承旨申耆右副承旨李晩秀同副承旨洪聖淵記事官徐有聞假注書南履翼記事官許鞏記注官金鳳顯一提學鄭民始二提學吳載純檢校直提學徐浩修一直提學金憙二直提學金載瓚檢校待敎金祖淳製述試官左議政蔡濟恭吏曹判書洪良浩吏曹參判金憙對讀官大司成李勉兢行副司直洪文泳金履成李家煥文臣殿講試官考官行刑曹判書鄭昌順行副司直鄭好仁刑曹參判洪檍參考官行副司直朴天行李敬五洪仁浩工曹參議兪彦脩武臣試射試官兵曹判書李𡊠行副司直徐有大參考官行副司直李泰永副護軍李潤禧司成李百亨副司果朴猷煥以次侍立訖濟恭進前曰連日勞動之餘聖體若何上曰一樣矣王大妃殿氣候何如上曰一樣矣惠慶宮氣候何如上曰一樣矣上曰卿見漢人牙兵區處傳敎乎濟恭曰見之矣上曰何如濟恭曰極好矣上曰卿之病情加減何如濟恭曰積氣有時發作若動而升氣則卽地如死靜而降氣則似謀病矣上曰可悶矣濟恭曰臣之病勢不但如許且情勢亦難行公矣上曰誠過矣上曰表題誠難矣濟恭曰難而好矣命書銘題濟恭曰四言古文也科題之懸箴銘頌也如欲免白夫人皆可能務不失古意則非科臼中學究所可畫葫以故以四言闡者比比登館閣四言之難槪如是矣近來則雖揭題以箴銘頌非序引之或以文或以表者例不能獲雋士子之致力專在於序引而下段四言若干句雖謂之狗尾續未爲不可朝家如欲試之以表以題之可矣何必以箴銘頌乎哉臣意則此後箴銘頌專取四言若序引者如有合作時或參錯其間或可以崇奬古文之一助故敢此仰達矣上曰依爲之上曰左相先退上曰武所上試有頉入來之意傳諭于左相賤臣承命出傳諧入命書傳敎曰鼎席多曠左揆獨賢前右議政金鍾秀復拜相職上曰右議政下批政事當日爲之出榻敎命書傳敎曰政官牌招開政上曰漢城判尹李文源遞差出榻敎上曰分所試官李文源口傳付軍職出榻敎命書傳敎曰行首宣傳官口傳差出又命書傳敎曰專經文臣殿講居首典籍劉師坪製述表居首玄重祚銘居首前校理申獻朝竝考例施賞捧傳旨命退諸臣以次退出
정조 14년
庚戌三月二十日酉時上御重熙堂同副承旨入侍時同副承旨洪聖淵假注書南履翼記事官許鞏記注官金鳳顯以次進伏訖上命書傳敎曰堂下武臣試射昨年則未滿四矢至於三十九人之多而今番則講與鐵箭未試之前已不過十餘人及其試講無未滿四分之人射技似有成就之效甚可幸也居首禁衛哨官韓有文半孰馬貼賜給守禦把摠南熙射技無分雖以講牲之通劃七分倖居腰中才劣之外不能肄習可知令該營決棍汰去訓鍊正吳文常宣傳官李性林俱以通牲七劃僅免未滿四分而射劃皆一分亦甚可駭令兵判從重決棍其中吳文常騎芻鐵箭俱未準式決棍減度數以示勸懲之意又命書傳敎曰開國功臣商山君李敏道隴西人也佐我國初名在元勳而其墓地近始推尋事屬稀貴親撰祭文令道伯致祭仍命詞臣撰碣而更思昨年得隴西譜冊於燕肆今又撰商山之墓道延安之李系出隴西云原任內閣提學李判府事撰進檢校直閣李晩秀書進事分付命退承史以次退出
정조 14년
行都承旨柳戇坐左承旨金履正坐右承旨曺允大坐左副承旨申耆坐直右副承旨洪聖淵坐直同副承旨尹行任未肅拜注書徐有聞拿處一員未差假注書尹寅基仕趙台榮仕直事變假注書柳師模仕
정조 14년
曺允大啓曰合辭方張之時兩司無詣臺之員事甚未安除在外傳旨未下外未肅拜呈告人員竝卽牌招何如傳曰允
정조 14년
申耆啓曰來二十五日朝參日次而以國忌齋戒頉稟之意敢啓傳曰知道
정조 14년
申耆啓曰輪對官來待矣敢啓傳曰入侍
정조 14년
傳于申耆曰未下直閫帥皆令當日辭朝
정조 14년
傳于申耆曰下直閫帥入侍
정조 14년
傳于申耆曰留待閫帥入侍
정조 14년
備忘記全羅兵使李章漢慶尙左水使崔東岳下直各長弓一張長箭一部片箭一部筒兒一介賜給
정조 14년
曺允大啓曰大司憲洪秉瓚持平李日運牌不進執義李思祚掌令閔彝顯沈鏶持平權儐俱在外監察茶時之意敢啓傳曰知道
정조 14년
傳于申耆曰右副承旨許遞前望單子入之
정조 14년
傳于申耆曰新除授承旨待開門牌招察任
정조 14년
兵曹口傳政事副司果單李晩秀
정조 14년
以校理柳文養副校理沈能翼牌不進罷職傳旨傳于申耆曰只推更爲牌招
정조 14년
傳于申耆曰政官牌招開政
정조 14년
有政吏批判書洪良浩參判金憙參議李祖承左副承旨曺允大進啓曰大丘判官今當差出而本府以營下劇邑素稱難治不可不擇差同道及他道有聲績已準限未準朔守令竝擬何如傳曰允以朴東俊爲持平李普天爲校理成種仁爲副校理朴思機爲奉常正崔履亨爲監察金圭夏爲義盈主簿金頤柱爲司譯提調李羲寅爲大丘判官李錫夏爲中學敎授贈參判閔垶贈戶判例兼加贈事承傳再政以洪大淵爲文義縣監
정조 14년
傳于申耆曰聞卿所愼近得少差雖甚可幸殿陛陞降似必難强勅書則到館後傳于他大臣未爲不可副使如或趁期上來則使副使替行亦好量宜爲之形止狀聞事下諭于回還冬至正使
정조 14년
假注書沈象連在外代以尹寅基爲假注書
정조 14년
假注書洪樂游在外代以趙台榮爲假注書
정조 14년
事變假注書柳師模書啓臣敬奉聖諭馳往傳諭于中部堅平坊典醫監契議政府右議政金鍾秀所住處則以爲席藁泥首之中史官臨宣勿待命之批至以前批字句釐正之聖意預賜開示臣於是尤不勝惶恐感泣前批辭敎雖萬萬非人臣所敢承聞者臣若有一分轉身膺命之理則脫死就生已知有其道矣況今聖敎及此臣非不欲毁棄一已廉防唯以前批之反汗爲急而獨無奈王法至重臣分至嚴三司諸人之以惡逆聲討臣者墨猶未乾而乃敢生心於進據董率百僚之地則是尙可謂有王法乎有臣分乎臣雖萬被誅戮斷無轉動一步之望則自是臣坐見前批之自在而長作身負死罪之人也衷情抑塞涕泗流落只願亟就鈇鉞之誅以謝國人而已云矣敢啓答曰知道意謂還第又陳附啓卿之事豈不過乎又過乎其中聲討上二字何等不欲提不可道之說則卿何容易發此乎況前此章箚把制驅勒多在本情常理之外至於二字句語未能記得如有之伊時豈不用反坐之律乎因卿附啓細看疏叢元無近似於二字字句藉令人有云云在卿自惜自恤之道尙不可露說而倡引乃爾又況初無云云之近似者乎以予爲卿之心見二字猶覺若浼豈或留在案頭原啓還送於史官之行卿須卽爲還第事遣史官更爲傳諭還第然後捧書啓入侍
정조 14년
傳于申耆曰上京守令明日下送後草記
정조 14년
以江華留守狀啓廣城堡別將尹宅莘拯活船人十五名褒賞之典令該曹稟處事傳于申耆曰尋常拯活自有例施之賞典況浮橋所用船隻所載人物乎其拯也極可嘉其生也萬可幸拯活人廣城堡別將尹宅莘特爲加資沈水船隻如有可以改修處令本府卽爲助力改修事回諭若已發船自本府以此有旨謄移完伯申飭地方官斯速顧助因此而有申飭者今番浮橋所用船隻劃送自願處前惠堂行公時已有下敎而上來後劃送各倉時亦須從願必擇無弊有益之處雖一船一格一工無或有一分貽弊之端事分付京司
정조 14년
以咸鏡監司狀啓本道武出身雖無收布京納之事以米錢收捧添補營需不可遽議存減事傳于申耆曰尙武西北無異綏遠北勝於西而無論京納營納納米錢則一也西旣特蠲京納如何獨責營納乎應捧數爻用處緊漫及自本道可以從便給代與否卿其論理狀聞待啓下仍令廟堂稟處事回諭
정조 14년
申耆以弘文館言啓曰本館上番闕直事甚未安新除授校理李普天卽爲牌招入直何如傳曰允
정조 14년
以校理李普天牌不進罷職傳旨傳于申耆曰只推
정조 14년
申耆以弘文館言啓曰新除授副修撰尹羽烈時在京畿仁川地經筵入番事緊請斯速乘馹上來事下諭傳曰依啓
정조 14년
申耆以守禦廳言啓曰今日武臣堂下朔試射時射技無分人本廳把摠南熙決棍汰去事命下矣依傳敎本廳親牙兵中司把摠南熙決棍十度後汰去之意敢啓傳曰知道近來各軍門射會名實不孚漸成戱劇之擧各營將官射技之不能進就職由於此此後每朔如爲兩次一次依前以小布爲之一次以柳葉箭貫革爲之一月若一爲而前月試小布則次月試貫革以爲相間輪試之地若此則賞罰亦當而小布試所差異各營相議指一草記雖以小布長廣言之營各不同曾聞本營最大卿與他營將臣相議就其不大不小之制定其尺度各營均一無敢違越仍以此意令別軍職宣傳官廳知悉射會皆用此規
정조 14년
庚戌三月二十一日卯時上御熙政堂左承旨軍士房承旨與輪對官入侍時左承旨金履正左副承旨申耆假注書南履翼記事官許鞏記注事金鳳顯掌樂僉正洪益烈宗廟令南公轍承文正字黃載實司宰僉正尹行儼禁府都事柳範休洪大協申湜李榮祚尹秤沈鳳錫以次進伏訖上曰輪對官竝奏職姓名可也益烈等進奏訖上下詢益烈職掌益烈曰樂工色矣上敎公轍曰廟中修掃善爲也上敎在實曰居在何處在實曰在嶺南順興矣上曰誰之族乎在實曰故判書黃俊之族矣上下詢行儼職掌行儼曰無矣上敎範休曰有可達之事耶範休曰無之矣上敎大協曰免堂直乎大協曰免之久矣上敎榮祚曰與運行行列何如榮祚曰臣之姪行矣上曰尹秤誰也履正曰尹行修之子矣耆曰昨日堂下武臣射講計晝時取考大典通編則兵典講書條以通七分略五分粗三分載錄故榜目則依此規修正以入而且聞訓鍊院擧行科規增廣式年則用此例庭別試計晝則講書通四分略三分粗二分云而此則初無法典之可稽只是本院之揭壁而已大凡科規宜有不易之典而增試庭別之各自不同事甚可訝此不可不一番稟定其外試射取才等講書給分竝宜一體釐正令該曹廣考前例辨其同異之別著爲一定之制恐合事宜故敢此仰達矣上曰令兵曹稟處可也上曰左承旨故家也不經吏郞實怪矣與戶判家世閥差勝矣履正曰同矣上曰經大成乎履正曰未經矣上曰吏議當爲之矣命退承史以次退出
정조 14년
庚戌三月二十一日未時上御重熙堂禮房承旨軍士房承旨與下直閫帥入侍時左副承旨申耆右副承旨李晩秀假注書趙台榮記注官許鞏金鳳顯全羅兵使李章漢慶尙水使崔東岳以次進伏訖上命閫帥等進奏職姓名李章漢仰奏職姓名上曰今玆差遣特以久勤耳按閫後必略己奉公隨事惕念可也東岳仰奏職姓名上曰今以念舊之意特命差送下去後隨事另念毋如前日按閫之時可也若復如前大非朝家差遣之意亦須惕念可也命耆宣諭訖命章漢等先退命退承史以次退出
정조 14년
行都承旨具㢞坐行左承旨李得濟坐行右承旨洪明浩坐直左副承旨徐郁修坐右副承旨尹行任坐直同副承旨李敬五坐注書徐有聞仕一員未差假注書洪樂游仕直事變假注書柳師模仕
정조 14년
藥房提調吳載純副提調金履正啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區憂慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 14년
尹行任啓曰合辭方張之時兩司無詣臺之員事甚未安除在外傳旨未下外未肅拜呈告人員竝卽牌招何如傳曰允
정조 14년
尹行任啓曰新除授戶曹參判徐鼎修除拜後過三日不爲出肅依定式推考警責仍卽牌招察任何如傳曰聞有實病許遞
정조 14년
尹行任啓曰藥房啓辭中提調姓字誤書入啓奏御文字何等審愼而有此大段做錯事體所在極爲駭然當該注書所當重勘而本院請推之外無他可施之罰何以爲之敢稟傳曰汰去
정조 14년
傳于尹行任曰應製七言排律居首三中一弘文提學洪良浩豹皮一令賜給三中二檢校直閣李晩秀三中三假注書柳師模各鹿皮一令賜給三下都承旨柳戇吏曹參判金憙兵曹佐郞李福潤各紙三卷筆三枝墨三笏賜給次上左承旨金履正左副承旨申耆修撰李錫夏吏曹參議李祖承右承旨曺允大各紙一卷賜給
정조 14년
傳于尹行任曰禁府文書無非議讞所關至重時囚之一放一仍先有流音傳旨又有下府傳旨旣囚之後又有囚單法意何等嚴密乎昨日專經文臣禁推囚單卽命書放出給而今日因監軍望始知尙在不放及其査實政院擧行有此前所未有之做錯原單卽爲還入改書頒布昨日入侍承旨該房承旨先遞差後禁推在院承旨一竝遞差院吏令攸司從重科治再昨日大臣書啓事政院擧行亦甚駭然當該承旨從重推考
정조 14년
傳于尹行任曰前望單子入之待下批牌招察任
정조 14년
承旨前望單子入之具㢞權洪檍柳焵徐郁修落點
정조 14년
承旨前望單子入之洪明浩沈晉賢金樂洙落點
정조 14년
具㢞啓曰新除授左承旨洪明浩右副承旨金樂洙同副承旨沈晉賢竝卽牌招察任何如傳曰允
정조 14년
傳于尹行任曰同副承旨聞有應避之嫌云許遞
정조 14년
承旨前望單子入之李得濟李敬五落點
정조 14년
尹寅基汰去代洪樂游爲假注書
정조 14년
以金履正曺允大囚單子傳于尹行任曰放送
정조 14년
傳于尹行任曰御賜王牌事體自別而丙申釐正時混入於出稅秩云此宮房異於代遠宮房則尤不容若是貞明公主房全羅道康津助藥島及務安嚴多山面田畓出稅條自今年特爲免稅以此傳敎載錄於成冊成出公文踏印送于主家事分付戶曹
정조 14년
以全羅監司狀啓全羅水使李煜軍官李維愼跟捕事傳于尹行任曰日前見上言一張以原犯該裨之徑先見放事甚訝惑本事則行査守令則拿處觀此狀辭益覺其湖邑擧行之萬萬無嚴設令該裨眞無所犯行査有命則揆以査體未回下之前豈可先放臺疏指擧之當者乎藉令未及聞疏奇名以殺獄未成獄之前毋論原犯干犯亦豈可議到於放與不放乎且或該裨爲加功閔哥果原謀似此等案指使之罪甚於原謀則該裨李維愼之急急解放抑何故也況維愼不在京不在鄕有此完伯具由措語之狀聞此非逃躱而何嚴飭捕廳登時捉送該道殺越與逃躱之罪爲先限死嚴刑卽捧直招具格狀聞到今當初成獄檢官事不可但以誤決言拿處太輕先罷後拿不能申飭之道伯自政院捧現告以啓雖以完伯言之幺麽水使裨屬成命之下不卽取招乃以遲滯緣由登聞者貽羞甚矣一事二事每煩飭敎該伯誠可悶爲先從重推考以此意令廟堂別加嚴明飭責俾有知警之效
정조 14년
以全羅監司狀啓潭陽府民家燒燼事傳于尹行任曰前後被燒殆近百戶方春失所極爲矜惻原恤典外別顧恤畢奠接後形止狀聞所授還上實戶停退獨戶蕩減事分付
정조 14년
吏曹口傳政事以鄭昌老爲沃川郡守
정조 14년
以平安監司狀啓空名帖八百張特許加劃添補賑資事傳于尹行任曰依狀請施行事分付
정조 14년
事變假注書柳師模書啓臣擎奉聖諭馳往傳諭于中部堅平坊典醫監契議政府右議政金鍾秀所住處則以爲臣於席藁俟勘之中史官次第臨辱先之以口諭後之以批旨慰撫恩勤促令還第至有還第然後捧書啓入來之敎臣雙擎九頓自不覺感淚之被面也城外書啓批旨中不敢聞之敎一日未反汗之前臣無以自立於天地之間則臣之懦弱雖未辦一死以白本心凡於求所以反汗之道焦心竭力靡極不用道理則然況不待臣之猥煩哀呼而釐正何難之敎遽下則此係臣人鬼關頭臣雖無狀亦具常性豈不思所以他不暇顧顚倒趨承之道而咫尺之守死不知變則是其中必有萬萬不獲已者存焉爾臣之終不敢冒覆載難容之案而玷民具爾瞻之位者臣非敢爲一己計也正所以存天下之大防而竊自附於塵刹之報也雖然昨批之尙遲反汗緣臣方命之故則未伏邦憲之前何敢爲轉動一步計而王人相守已極惶蹙書啓路阻亦甚迫阨不得已方將席藁私次恭俟嚴誅至若聲討上二字之云合啓抹下之外亦有一二箚疏臣亦人耳何敢爲鑿空自衊計而猥屑是懼不敢縷列臣尤死罪云矣敢啓傳曰知道
정조 14년
記注官金良倜書啓臣敬奉聖諭馳往傳諭于北部觀光坊契議政府右議政金鍾秀所住處則以爲臣迫於嚴命冒還私次待勘未勘達宵懍慄史官卽又來宣聖諭十行惻怛開示無餘至以速卽出仕爲敎臣奉讀感泣之餘惶蹙窮阨直欲鑽地以入而不可得也前批反汗之時急以臣之冤悶崩迫固不敢片刻忘諸心況承丁寧之指敎明知刪正之有路則尤安敢不顚倒承命而猶且一向違拒迷不知變至煩此多少提敎此臣之死罪也跼天蹐地此何人哉今方治上一疏畢暴肝血以請鈇鉞之誅云矣敢啓傳曰知道
정조 14년
內醫院醫官李完白書啓臣依書啓批答所下傳敎卽以藥料齎傳于判中樞府事金熤所住處則以爲日昨郡獄胥命時伏承藥物特頒之恩而一邊席藁請勘一邊冒受珍劑揆以分義尤萬萬惶蹙不敢爲祗受之計而今又有加傳之命日前所下旣不得承領則今此繼頒尤何敢冒受云而不爲祗受之意詮次啓達傳曰然則還爲持來以前下藥物更傳後退去
정조 14년
內醫院醫官李完白書啓判中樞府事金熤病症今日更爲看審則脈度與本症與昨日一樣而左邊麻痺又復有加腹痛滯下亦未止息藥則連用茋附君子湯之意詮次啓達傳曰加送藥物爾則退歸間三日看審書啓
정조 14년
以趙得永玄重祚申星模申義淳許珥李德升囚單子傳于尹行任曰放
정조 14년
傳于尹行任曰時囚罪人徐有聞以公律勘處放送
정조 14년
尹行任啓曰勅書入京翌日當爲頒敎藝文提學徐浩修待開門牌招敎文使之製進何如傳曰允
정조 14년
尹行任以吏曹言啓曰上京守令下送後草記事命下矣上京守令溫陽郡守朴綏源纔已下送而星州牧使洪守榮臨陂縣令尹光孚俱有親病朔寧郡守徐命全謂有身病屢度催促終不下去事體所在誠極未安本曹請推之外無他可施之罰何以爲之敢稟傳曰飭敎之下無論實病與否稱以身病不卽下去殊甚駭然當該守令罷職與未差守令之代口傳差出可也
정조 14년
吏曹口傳政事以任希一爲朔寧郡守
정조 14년
尹行任以吏曹言啓曰贈大司憲申㬅愍肅公金琂家姑無年滿嫡長而今日召見卽庶孫毋論嫡與庶令銓曹招見收用之方論理草記事命下矣申㬅玄孫滃金琂五代孫宗濩招見於朝房觀其人物問其嫡孫有無則兩家嫡孫皆在幼穉而申滃金宗濩俱以儒業行世別無他技從事云差待前頭當窠之出次次收用何如傳曰允
정조 14년
尹行任以兵曹言啓曰依傳敎訓鍊院正吳文常決棍十度而宣傳官李性林今方入直待明朝替直後擧行之意敢啓傳曰知道
정조 14년
尹行任以兵曹言啓曰依傳敎宣傳官李性林決棍十度之意敢啓傳曰知道
정조 14년
尹行任以賑恤廳言啓曰北部觀光坊部契任掌申光澤今三月二十一日路傍得五六朔遺棄男兒本契居良女金召史欲爲收養而貧不自食願爲受料告于本部自該部同月二十二日牒呈故依節目給料使之乳養之意敢啓傳曰知道
정조 14년
李敬五以弘文館言啓曰本館上番連日闕直事甚未安校理李普天旣有只推之命卽爲牌招入直何如傳曰允
정조 14년
洪明浩以義禁府言啓曰時囚罪人徐有聞以公律勘處放送事命下矣徐有聞傳旨內專輒是豈無難之事大臣則日前已有先言於承宣者而承宣則伊後姑未登筵不卽提稟云而曹囚七人放釋之後使其家人跟探去處云云之說今日始聞之伊日傳諭史官之言於承宣不令卽爲微稟萬萬駭然爲先拿處罪取考律文則大明律事應奏不奏條有曰若事應奏而不奏者杖八十云矣徐有聞杖八十以公律收贖放送之意敢啓傳曰知道
정조 14년
義禁府啓目粘敦寧都正趙鎭寬上言內辭緣置之何如判付啓伊時處分出於一初淬勵之意其後道伯守宰果皆視作他山之石知有懲羹之懼是隱喩此一款姑捨是上言中所謂三件事渠家稱冤之外世亦有致惑之端云爾則三件中某件是實某件可疑是如區別分析無相混淆使當者之家與一世聽聞曉然知委折虛實不害爲綜核之政待大臣備員後論理更爲回啓爲良如敎
정조 14년
持平朴東俊啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情快正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情快正王法請翼魯亟令王府設鞫得情施以當律請驥顯弟龜顯亟令王府設鞫嚴問期於得情措辭見上答曰不允
정조 14년
右議政金鍾秀疏曰伏以臣纔於史官之回草草附奏而惶懍之極辭不達意惟是前批之爲日漸久而臣之罪日積一日臣於是跼蹐徊徨如窮人之無所歸玆不得不畢瀝腔血冀幸天地父母之垂憐焉噫抹下之啓留中與還給之箚疏臣固不敢言而外此危怖凶慘之目無非惡逆之注脚者今可歷數則此與直書二字元無毫髮殊矣嗚呼國家不幸亂逆踵出人皆狃於見聞凡在不相好之間而一或陷於罪戾則輒以惡逆之目驅之不少持難其爲傷國體而壞世道無復餘地此臣宿昔之所隱憂也臣今不幸罹此崩心痛骨不欲自齒於人類乃所以存天下之大防而竊附塵刹之報者寔臣片片赤心語此臣之死不敢承命者也苟非然者臣非病風喪性尙何忍坐見前批之歷多日刪正之有其路而恬然恝然不思所以汲汲反汗之道也哉噫君臣猶父子亦何言之不可盡念臣庸陋最居人下重以天性狂妄褊滯不見容於一世久矣而一自遭遇聖明眷注寵愛曠絶今古歷揚添竊何莫非千不近萬不似而至於經邦論道之職人器之遼遠自知者尤明甚矣臣於拜命之初非不知抵死不承命而適値國有大禮逃遁不得遂不免抗顔一出從他笑罵福過災生其理孔昭立地顚沛果如所料噫天幸不可以屢冀舊習亦難於驟革則一之已誤況可再乎以臣之爲人本末而較論於是職之爲任則是職也便是臣必死之地也求生於必死之中其爲仰煩聖慮也已多矣臣若不自量度敢生冒膺之計則是殆無異於赤子之匍匐將入井也臣之一身生死雖不足言所大懼者傷聖上知遇之明也夫豈拯之於死地而及其僅尋生路之後又使之自就死地豈非我聖上所當惻然矜愍處乎臣之日夕泣祝惟此而已且臣區區情私前已畢暴今不敢張皇爲說而歸養之至今未準請已不免爲名敎罪人所仰恃者只是將母上京時不以職事相責之聖敎也臣之間叨是職不過數朔而離捨老母經宿曠日者亦屢矣臣每一念之怵焉傷痛肝血煎沸幾成心恙況今臣母年益高病益痼之後尙可擬議於陳力就列也哉仰惟聖人在上以孝爲理臣亦大化中一物而獨未霑錫類之澤則臣安得無抑鬱之心乎伏乞聖明曲垂鑑燭亟解臣相職仍命有司議臣前後罪犯勘以重律俾王綱樹而臣分礪焉答曰省疏具悉卿懇屢次附奏之批罄悉欲言之蘊今豈有別般說話一則期於勉出而後已二則期於勉出而後已卿亦決知其竟當承應爲此應文之擧不嫌其頻複誠過矣卿須安心卽起視事仍傳曰遣史官傳諭何間出肅與否知來書啓
정조 14년
幼學李岳日金載龜李偉祐元在亨金履尹李春老趙學元尹善養兪豐柱趙鎭翊李恒誠兪漢翼進士沈宇鎭幼學任默金履儉進士李英源黃鍾五幼學沈繼之金履元閔命爀金履實柳仁根朴弘壽進士吳燧權太應幼學黃基宇兪定柱朴鼎壽兪建柱洪俊榮進士兪殷柱幼學朴履壽洪致榮洪樂義兪漢九申光禮權大應進士李輪祥幼學宋啓樂朴晩壽尹崇烈兪鉉承進士李羲坤幼學兪民柱權中倫李羲元李惟命進士金碩鉉兪海柱生員兪台柱幼學金煥星吳相夏李儒祜任頤周金基肯李羲甲安光集趙學成徐有祥吳載紳任履周李灝永進士嚴耆生員安檍幼學李志淵金基胥兪漢石吳淵常金遠根徐鼎輔鄭存大元在行申綮進士李雨肅幼學韓容修金敬淳朴宗益李文淵白東旭閔慶大李樂李謙秀鄭時和李致謙李英玉李東五李存謙韓謙鎭金觀海李吉源李祖謙生員權時中幼學閔孝寬李宜楫李健修進士閔光曮金漢奎李鍾直魚用升李光顯金鎰幼學魚致成黃夏鎭宋相淳魚錫一李宜一李述初申熽洪秉恒李周鼎李惟乘李周豐沈鏘李儒準李東楹沈新之張志默李泰元李趾憲李潚崔命錫李業李韓致重崔昌錫崔慤吳載永黃基南申慤李顯昌朴致浩柳光顯朴聖垕朴晉和金載駿金鎭誠李憲中進士趙文源韓海升鄭述蔡蓍幹生員黃莘老幼學申在儉徐有儼申在俊李周冕趙尙協具命龍許明李憲邦李尙謙具命益李仁謙朴光貞蔡時元文應奎徐道瑀鄭成權孫慶一曺尙振朴必龍李賢吉徐時復朴基賢曺友敬安景商鄭海俊蔡明鼎李弘儉孫希魯朴春貞李重翰金宗訥朴重評李仁宬朴南運柳宗秀張建初李泗範洪致潤李之發朴南珌金宗璞洪履宗曺龍協柳栻朴存周李元述金宅鎭李漢祥黃瑞獜權東亨申光洛曺景玉洪震光金光漢蔡時澤李宗表朴南樞金世光沈一海南坖閔應賢李衡國朴永禧趙振玉權尙喆蔡師規進士李得和權思襄生員蔡蓍崇金圭進士鄭泰膺李德遠朴齊寧權鼎三李昌璉崔演重黃磻老生員李克祿李之權權得仁金宗軾李益中李能鎭李樹仁幼學李弘心李儒惇金述光金躍海鄭相錫鄭洛吳在源鄭涉李儒一安承烈安承天李儒恰鄭塾李宗魯林希遠宋得烈南極燁柳敬華柳保華進士南彦河洪樂河柳善性生員朴鳳章奇泰溫幼學金碩寶邊相五朴東元進士金必基愼師俊李以錫生員林成憲李以鏶幼學李陽濟邊相宅申恒祿柳輝錫高萬覺林期遠柳道弘羅學臣羅得緯金珠海林奎鎭金達德梁濟來洪明周洪鳳榮朴聖𤀂朴聖俊李成泰兪升柱金宗新柳宅奎成漢祚李啓金鎭夏崔震夏蔡思玄崔九錫徐光涑曺復龍生員朴光輔朴春培申鼎辰金誠應幼學李德和吳淑麟任益輔李祥發申木仁李宜明朴忠翊任鼎輔具東運南正宅吳光國權顯仁金養心楊大源生員金陽晉朴胤儉金禹復李漢宗具東昌朴昌德孫載東權宗權吳命賢朴啓春曺國大安載重孫海龍朴理源蔡師穆申潤和鄭道權李仁煥洪漢機韓錫柱趙聖奎等疏曰伏以臣等以先正臣文靖公金麟厚從享文廟事前已齊聲仰請者非臣等之所可獨辦也此實八路章甫之百世公議而其亦有待於今日乎洪惟我朝文治菀興儒賢輩出前後陞享於聖廡者歷歷可數而率多百有餘年後始擧其禮則其所愼重自昔然矣而苟有其人實合從祀則不得不必循輿論終未違拂也若以事體之重大一切廢而不行則國朝儒賢之從享於先聖者安能如彼其多哉嗚呼先正臣道德之合於從享臣等已痛陳之聖明亦默諒之今不必疊床而若言其大略則先正臣文正公宋時烈有曰國朝人物道德節義文章兼有而不偏者無幾矣天佑東方鍾出河西金先生殆庶幾矣河西卽麟厚之號也先正臣文成公李珥亦曰淸水芙蓉光風霽月出處之正海東無與倫比惟此兩先正俱是從享之大賢也夫以從享之大賢其所景仰而讚美者至於如此若使文靖在於聖人之門而遊於群弟子之間則恐不多讓於升堂入室之人而且其光霽之氣像芙蓉之標致亦與洛閩諸賢可以伯仲則其於從享之議孰敢間然哉伏況我殿下嘗於臣等之疏批若曰文靖之造詣予嘗所尊慕又曰從享之擧其事則至嚴其禮則至重非忽景仰有難輕許我殿下以君師之尊猶且尊慕而景仰者豈在乎他哉誠以文靖之賢拔萃出類能使聖心愛之重之而然也然則其在表章之道崇報之方宜無所不用其極而乃於從享之請有難輕議一向靳允是殿下於文靖不過尊慕而已景仰而已安得無憾於崇報之未盡其道乎臣等竊稽我東儒賢之從祀文廟者今古相望而其道德節義文章之兼有而不偏者孰如文靖哉粵我仁廟養德春宮伊時先正出入講筵直廬之親臨墨行之宣賜可想其恩遇之非常而至於己卯諸賢之冤快伸於嗣服之初者實先正一言則斯豈非扶正斥邪之義乎及夫昇遐以後永謝當世遯于丘園終沒其身亦可謂保其晩節者也蓋其明知達識實根於道學之正而著於節義者如彼其卓犖然而生不得展布於當時歿不得從祀於聖廡臣等竊以爲朝家非靳於文靖而然姑未之遑耳今幸我殿下治尙右文政先尊賢凡係斯文之闕典無不闡揚靡有餘蘊向於祭先正之文若曰遂倡絶學又曰大本中正此所謂曠世感而朝暮遇也夫遂倡絶學則功存繼開也大本中正則學貫體用也從古儒賢之於斯文有繼開之功極體用之妙者豈不得從享於先聖之廡哉況今人心日益陷溺名節日益委靡其所以振刷頹綱扶植風聲者莫如表揚節義而節義之卓異亦莫尙於文靖文靖之節義自從於道學則尊文靖而躋聖廡者尤豈非今日之所當先務者乎伏乞聖明俯察先正之道德文章出處大節實合於聖朝之所崇奬百世之所宗仰特命攸司亟擧先正臣文靖公從祀文廟之典以重吾道以光世敎千萬幸甚答曰省疏具悉文正之道學文章出處大節尊尙而感慕之者豈不若爾等躋配聖廟是何等重典前此諸儒之從祀也亦未始有疏卽允我朝邦典則然所以尊斯文也尊聖廟也予所鄭重難愼者亦此意爾等退修學業
정조 14년
庚戌三月二十二日辰時上御重熙堂軍士房承旨入侍時左副承旨申耆假注書趙台榮記注官趙慶遠金鳳顯以次進伏訖上命書傳敎曰還第雖幸深引若前卿何不念進退之意一日二日如是聒聒至於向日合啓沫下句節不但不近似於昨啓中聲討上二字所謂沫下處不過下語之過重亦無頒示於朝紙之事卿何從而得見何從而得聞乃有此云云此外一二疏章之拶逼於二字邊句語反覆溯考終未覺得然則卿之看過無或太重乎前批數句悉於勉出語到情外聞卿有勉膺之漸則卽當刪去予豈可食言於卿竝須諒之如具箚本今日送呈政院以爲承批後速卽出仕之地事更遣史官傳諭于右議政命退承史以次退出
정조 14년
庚戌三月二十二日午時上御重熙堂同副承旨入侍時同副承旨尹行任假注書趙台榮記注官趙慶遠金鳳顯以次進伏訖上命書傳敎曰近日本曹堂上不備委屬可悶更思徑遞終涉可惜刑曹參判洪檍仍任使之開坐又命書傳敎曰右副承旨年限已過云許遞前望單子入之待下批牌招察任又命書傳敎曰左承旨以其實病違牌左副承旨病勢亦難供劇云竝許遞與未差之代前望單子入之命退承史以次退出
정조 14년
行都承旨具㢞坐行左承旨李得濟坐直行右承旨洪明浩坐左副承旨洪聖淵坐右副承旨尹行任坐同副承旨李敬五坐直注書徐有聞仕一員未差假注書洪樂游仕直事變假注書柳師模仕
정조 14년
具㢞啓曰左副承旨徐郁修今日不爲仕進卽爲牌招何如傳曰聞有實病許遞
정조 14년
具㢞啓曰吏曹郞廳來言承旨有闕政事取稟傳曰前望單子入之待下批牌招察任
정조 14년
以鴻山縣監扶餘縣監望筒傳于具㢞曰猶未知獄情且元犯換互聞是以裨換裨査問然後可知待捧供差代
정조 14년
具㢞啓曰大司成李勉兢率司成李百亨直講韓興裕典籍李升運來待矣傳曰入侍
정조 14년
傳于洪聖淵曰召對爲之
정조 14년
傳于洪聖淵曰頒敎文中赦句添入
정조 14년
洪聖淵啓曰頒敎文中赦句添入事命下矣某罪以下宥之乎敢稟傳曰雜犯死罪以下竝宥
정조 14년
洪聖淵啓曰頒敎文中赦句添入事命下矣藝文提學徐浩修旣在闕中使之製進何如傳曰允
정조 14년
王若曰執壤之使華言旋誠拱北極呼嵩之縟儀載擧恩覃東藩式遵典彝庸修播告猗上國際五百熙運而中宸享八旬邵齡鴻化丕闡於萬方西被東漸鳳曆大衍於五紀日升月恒調玉燭於蓂階九五福曰康曰壽添寶籌於海屋八千歲爲春爲秋燕賀纔騰於中州龍光旁流於左海玉節之聘特寢軫貽弊於小邦紫泥之封付頒嘉同慶於內服況侈一幅寶墨別是千古異恩奎翰寓祈祝之辭迓休命於則百箕疇演敷錫之化占靈籙於斯千兼荷錫齎之便蕃倍覺榮寵之隆摯攀瑤函而抃手遙切頌恩之誠望玉墀而翹心詎緩飾喜之典玆承一視之渥爰頒肆赦之章自本月二十六日昧爽以前除謀反大逆謀叛子孫謀殺毆罵祖父母父母妻妾謀殺夫奴婢謀殺主謀故殺人魘魅蠱毒關係國家綱常贓汚强竊盜外雜犯死罪以下徒流付處安置充軍已至配所未至配所已發覺未發覺已決正未決正咸宥除之敢以宥旨前事相告言者以其罪罪之在官者各加一資資窮者代加於戱雲章渙宣與三春而同惠天休鼎至曁八域而騰歡故玆敎示想宜知悉藝文提學徐浩修製進
정조 14년
傳于洪聖淵曰當該知製敎禁推
정조 14년
事變假注書柳師模書啓臣敬奉聖批馳往傳諭于北部觀光坊契議政府右議政金鍾秀所住處則以爲臣封章請譴顒企兪音夜中史官臨宣聖批開曉諄複未準所請臣於惶感之餘愕然失圖至於應文之敎前後五啓一疏雖其辭語拙訥而積誠號呼自謂瀝盡腔血以聖上日月之明尙有遺燭此莫非臣言行無素不能上孚之致附躬慙恧無面可顯聖敎至此而咫尺之守變動無路致令前批字句刪去之恩敎尙未卒承德意卽此一事臣罪萬死惟願早伏王章使國體不至漸傷而已云矣敢啓傳曰何如是乎待開門造朝事更爲傳諭
정조 14년
李敬五以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 14년
李敬五以備邊司言啓曰卽見咸鏡道流民領去宣傳官鄭周誠書啓則以爲安邊居李光允旣非流民乃是有田土家舍牛馬好居之人持馬行商之路適其時入城敢生冒受斗米之計詐稱流民誣罔天聽混入於減還減布之中如此奸民不可尋常處之爲辭而有草記回啓之命矣李光允旣有家舍田土身爲持馬販商之業則可謂有恒産之民而混稱流乞欺罔天聽冒受斗米之賜者實是無恒心之人事發論啓之後不可不治罪以懲民習而至於身布還上之旣入蕩減者詔令已行區別還徵亦涉屑越殆近已甚仍施蠲減之澤不害寧失之義而該府使則府內民人有此欺冒之習初無摘發之報今始現發於宣傳官回奏之啓者不可無責施以推考之典光允令本官治罪之意分付該道道臣何如傳曰允
정조 14년
洪聖淵以守禦廳言啓曰本廳草記批旨內近來各軍門射會名實不孚漸成戱劇之擧各營將官射技之不能進就職由於此此後每朔如爲兩次一次依前以小布爲之一次以柳葉箭貫革爲之一月若一爲而前月試小布則次月試貫革以爲相間輪試之地若此則賞罰亦當與小布試取差異各營相議指一草記雖以小布長廣言之營各不同曾聞本營最大卿與他營將臣相議就其不大不小之制定其尺度各營均一無敢違越仍以此意令別軍職宣傳官廳知悉射會皆用此規事命下矣謹依聖敎往來相議於各營將臣參考各營試射規例構成節目商確可否歸一停當後小布制樣則本廳小布比諸各營果爲差大長廣尺數則訓局小布乃是古制流來不變者各營將臣之議皆以訓局爲準則可合於不大不小之制云故磨鍊尺數著爲定式竝與賞罰節目別單書入而別軍職宣傳官廳則待啓下一體知委之意敢啓傳曰知道名以節目則講陳片騎當同錄原節目中添書啓下今番以柳葉箭貫革與小布輪試之命只爲勸奬而已無於前之罰名豈必多列乎無論小布貫革論罰時片騎通計而年限之堂下無期限者殊無意義若使姜太公至今生存我國講射將旡除免之時乎此後六十以上除講而射則觀於近日御將弓技七十老人堪可爲之此則仍舊貫但論賞勿論罰事定式可也
정조 14년
李敬五以成均館大司成意啓曰本館公廨修補擧條判付內往復該曹指一停當草記可也事命下矣臣依聖敎往復戶曹公廨諸處一一籌摘今方始役之意敢啓傳曰知道當考勤慢畢役後卽爲草記可也
정조 14년
李敬五以成均館大司成意啓曰本館公廨書籍典守等事依擧條判下成節目書入之意敢啓傳曰知道
정조 14년
庚戌三月二十三日巳時上御重熙堂軍士房承旨人侍時右副承旨尹行任記事官徐有聞記注官趙慶遠金鳳顯稟事閣臣鄭民始以次進伏訖上曰日氣甚好矣民始曰近日日候極爲調順矣民始曰本閣所在鑄字數多不足不可不添補加鑄戶曹銅鑞多有儲置者云倭銅一千三百斤鍮鑞三百斤移來取用木本所入黃楊木亦以戶曹物種取用何如上曰依爲之出擧條民始曰校書館校理成大中瓜限已過云仍任前職使之察任何如上曰依爲之出擧條民始曰壯勇營事有所仰達者矣上曰何事乎民始曰沁都換銀條小米耗爲二千石而昨年自本道因元穀之渾入於停捧耗條二百十石零會案中減數以來旣有酌定數決不可減縮卽令該道各衙門穀中準此數給代充補而元穀未捧者待秋卽捧以充元數之意申飭知委何如上曰依爲之出擧條命退諸臣以次退出
정조 14년
庚戌三月二十三日午時上御誠正閣召對入侍時參贊官尹行任檢校直閣李晩秀檢討官李錫夏記事官徐有聞記注官金良倜趙慶遠以次進伏訖上命開講錫夏晩秀行任以次進前讀貞觀政要第二卷訖上曰各陳文義可也錫夏曰此篇贊房玄齡之用人曰不以己長格物收敍無隔疎賤錄魏徵之進言曰陛下導臣使言臣所以敢言其曰不以己長無隔疎賤卽取人爲善立賢無方之義也乃若下之所以敢言卽係於自上導之使言也大抵用人進言卽有國之第一大事惟彼貞觀之治不過後世中主而其所稱美乃能如此況於聖明在上而旁招俊乂樂聞忠讜之世乎伏願於此等處深加體念焉上曰好矣閣臣承旨亦各陳達可也晩秀曰玉堂所奏甚好惟願聖上體念焉行任曰諸臣皆已陳達別無可達者矣上命諸臣退出錫夏曰臣於近日事竊有所憂嘆者略此仰陳焉夫有國之設官也置言議之職者以其可言之事得有以行其言也置出納之任者以其承宣之際亦有可爭難者也以至執藝之箴亦皆有不可不採施也日前曹囚放出實是聖明朝萬萬過中之擧則言官之各陳章箚喉司之必欲爭執刑官之不敢奉承固其職耳殿下不惟不賜允可凡於疏啓一例還給使不得言臣於此不能無感於天地之大也噫彼諸囚情節何如關係何如而經年繫囚一未刑訊半夜放出仍沒去處刑政之乖戾已無可言輿情之駭憤自當倍前其所以或疏或啓必欲得請者卽是秉彝之不容已也而自上所以處之者反涉於力排公議鉗制群下之歸其爲聖德之累甚非細也若此不已內而喉司三司外而刑法之官恐不必備其位而擧一世將不識有明義理嚴懲討之論使亂本自在禍機潛長尤豈非大可憂大可懼者哉伏願淵然深思惕然改圖懲討之衆論竝賜允兪之音放出之諸囚亟降囚鞫之命使輿憤泄而王章伸焉上曰過矣出所懷命退諸臣以次退出
정조 14년
庚戌三月二十三日午時上御誠正閣大司成與郞廳入侍時同副承旨李敬五假注書洪樂游記注官趙慶遠金鳳顯大司成李勉兢司成李百亨直講韓興裕典籍李升運以次進伏訖上曰召對久未爲之召對官詣閤之意分付可也慶遠承命出傳上曰泮長與郞廳進前可也勉兢百亨興裕升運進前訖上曰泮宮役事將何如勉兢曰臣與戶郞偕往看審則役處浩大矣上曰始役當自何處耶勉兢曰尊經閣六一閣及東廡石築當先爲始役而其外啓聖祠齋舍盡爲頹破東西食堂四賢祠亦多傾圮處不可不及今修補矣上曰聖廟事體自別經費雖多今番盡爲修葺可也上曰尊經閣所置冊子何以爲之耶勉兢曰將以北漢所在板印來而冊板甚刓今方滌板云矣上曰食堂貌樣漸不如古云然否勉兢曰臣在進士時屢參食堂而今於謁聖時入見其擧行則大異前日而食堂擧行之人都是烏合無賴之輩故公廨材瓦之偸竊亦不無此輩之所爲而甚至今番謁聖後又有偸瓦之事矣上曰甚駭然矣上曰泮民逐戶坐更事果何如耶勉兢曰八百戶中除減獨戶與無率丁則一年當再次坐更云云而臣招問頭頭人則渠輩所言皆曰聖殿至近之地旣已居生而此等之役何可辭免乎云矣上曰守直於何處耶勉兢曰聖殿及啓聖祠近處當守直矣上曰捕校巡更又果何如耶勉兢曰徐鼎修爲泮長時有此議而以諸議之岐異尙今因循矣臣意則捕校率一捕卒來待泮中夜必巡審公廨則應無如前竊發之患矣上曰然則從長善處可也勉兢曰泮中塡土之役自是浩大而防民本來擔當矣近則移屬泮人使之塡土而泮人又若爲坐更之役則塡土一事皆願還屬防民云矣上曰當初防民之塡土似因有弊而除之今不必以此推諉其在一視泮民都民之道不可不念旣令捕校巡更則泮人之守直一事置之可也上曰召對入侍可也賤臣承命出與召對官偕入進伏上敎勉兢曰陞補爲幾抄耶勉兢曰爲三抄矣上曰司成參考耶百亨曰臣姑未參試矣上曰古則司成設取陞試矣入直時旣無事爲則率儒生月講好矣上敎勉兢曰築壇處此是來龍後阜則不必高築而種以松杏兩樹可也上曰公廨修補後誰當主管申飭耶勉兢曰典守之節各有下人而入直官員事當另念察飭矣上曰郞廳入直處所甚狹窄矣勉兢曰然矣上曰正錄廳卽一空大廳設房於此廳以爲入直番所則似好耶勉兢曰此堂設館之初有之而泮儒之大小公事或於此堂爲之春秋釋菜時奉香儒生必迎接於此云矣上曰出去後詳議移設可也勉兢曰臣當商確擧行矣上曰此堂偏近於各處郞官入直時申飭看檢之道最爲便宜矣勉兢曰然矣上曰郞廳番次似頻數矣勉兢曰司成爲二日番直講典籍爲三日番矣上曰此亦不久將爲厭避之窠月俸與騶從必思加定之道兩司中年少文官皆入抄啓中後必難於排望以抄啓中人通瀜差擬使之製讀於直所則亦好耶勉兢曰甚好矣勉兢曰本館久任郞官擇差之規譬諸騎曹軍色郞之自辟久任事體尤別今於定式之初雖已另擇責成時月稍久之後難保其始終如一及今嚴立科條別般申飭然後始可以永久遵行此後差代之際勿拘抄啓文臣通瀜備擬雖値三司望苟艱之時必待啓請而後始爲移擬事永爲定式何如上曰依爲之政望懸註亦依軍色郞官例爲之可也出擧條勉兢曰鹽醢廛許貸官錢事曾已稟定而戶惠廳尙不出給故泮民以此呼訴矣上曰言于該堂從近出給可也命敬五書傳敎曰明日當由逌瞻門展拜該房知悉命泮長與承史先退諸臣以次退出
정조 14년
行都承旨具㢞坐行左承旨李得濟坐行右承旨洪明浩坐直左副承旨洪聖淵坐直右副承旨尹行任坐同副承旨李敬五坐注書徐有聞仕一員未差假注書洪樂游仕直事變假注書柳師模仕
정조 14년
傳于洪聖淵曰出宮門路以協陽門爲之
정조 14년
傳于具㢞曰關西暗行御史入侍
정조 14년
事變假注書柳師模書啓臣敬奉聖諭馳往傳諭于北部觀光坊契議政府右議政金鍾秀所住處則以爲史官夜深臨辱傳宣聖諭至有待開門造朝之敎臣於是驚惶感激繼之以悶阨罔措也區區迷執變動無路謹當待天明治上一疏仰請鈇鉞之誅云矣敢啓傳曰知道
정조 14년
洪明浩以弘文館言啓曰本館上番連日闕直事甚未安今日政新除授玉堂待下批卽爲牌招入直何如傳曰允
정조 14년
傳于具㢞曰政官牌招開政
정조 14년
吏批啓曰養賢庫主簿以久任典籍兼差主管檢察事節目啓下矣時帶主簿南述毅今姑改差其代以久任典籍李升運單付以入之意敢啓傳曰知道
정조 14년
吏批判書洪良浩參判金憙參議李祖承進行都承旨具㢞進以朴天行爲大司諫李冕膺爲校理金載瓚爲戶曹參判金光岳爲左通禮黃延祚爲寧陵令金永弼爲尙衣主簿南公轍爲任實縣監養賢主簿單李升運
정조 14년
兵批判書李𡊠進參判柳誼病參議李命勳入直參知金履成病右副承旨尹行任進以洪檍爲都摠管任嵂爲兼訓鍊都正金光冕爲景福將金爔爲內禁將曺信尹載復爲五衛將副護軍閔修益副司直柳戇徐鼎修權金履正曺允大申耆柳焵金樂洙沈晉賢徐郁修以上單付同知單金挺麗僉知三單韓命鵬金輔明柳載河
정조 14년
傳于洪聖淵曰玉堂番次苟艱在外及未肅拜人員竝許遞前望單子入之待下批牌招察任
정조 14년
洪聖淵以御營廳言啓曰今三月二十四日景慕宮展拜時依兵曹節目集春營入直軍五十名領軍把摠金得海入直哨官姜碩璜領付于訓鍊都監領陣東營入直軍三十名除出入直把摠朴瀅哨官閔大爀率領宮大門外把守而竝待標信出用解嚴後還入直間集春營哨官李命源率該哨標下軍七名代直東營哨官李光玄代直之意敢啓傳曰知道此後由月覲逌覲門展拜時出番將官勿爲代直入番千別將把摠中推移領軍事定式擧行可也
정조 14년
尹行任以守禦廳言啓曰依下敎各營諸將官射講節目別單改修正以入之意敢啓傳曰知道
정조 14년
洪明浩以成均館大司成言啓曰本館公廨諸處旣有典守之看護又有校卒之巡警泮民輩坐更一款依傳敎節目卽爲除出更爲修正以入之意敢啓傳曰知道
정조 14년
右議政金鍾秀疏曰伏以臣於半夜史官之回數行附奏不敢費辭臣之日昨疏籲前後書啓披瀝腔血辭意窮竭而天聽愈邈趣敎洊降臣於是惶懍迫阨靡所用極噫城外書啓批旨中不敢聞之敎有非爲人臣子所敢晷刻承受者而金吾胥命後釐正何難之敎又指示臣可生之道不翅丁寧臣旣明知前批反汗之有其路則在臣道理他不暇顧顚倒承命實是臣分人事之斷不容已者而臣乃冥然若無省覺悍然不思變動則匹夫之志縱云難奪三尺之法在所罔赦至於昨下批旨中語到情外之敎眞古人所謂推赤心置人腹中者開示之洞快天地同大恩渥之隆摯瞻聆俱聳以臣感泣銘鏤之心卽地趨膺尤不容少緩而臣又冥然若無省覺悍然不思變動則死罪之中又添死罪矣國有常憲臣安敢終逭而處分至今不下職名常在身上跼天蹐地惟願速死臣方請譴俟勘豈敢爲雍容辭遜計而儻聖上謂臣任使日久務欲曲加涵貸則從前廷臣之有情勢者雖不至深重輒蒙體諒之恩咸頌禮使之盛況臣名忝大官遭罹罔極而獨未蒙一視之澤則臣心抑鬱當如何哉玆敢冒萬死更煩號呼情溢辭蹙未暇緩聲伏乞天地父母察臣言之非出例讓念重任之不容久曠亟命遞臣之職勘臣之罪公私不勝大幸答曰省疏具悉卿懇辭巽之愈摯緣予誠意之未孚章箚之不撤亦緣予恩禮之未篤予則必欲致卿而後已卿須安心卽起視事仍傳曰此批答遣史官傳諭
정조 14년
庚戌三月二十四日卯時景慕宮擧動入侍時行都承旨具㢞行左承旨李得濟行右承旨洪明浩左副承旨洪聖淵右副承旨尹行任同副承旨李敬五記事官徐有聞假注書洪樂游記注官趙慶遠金鳳顯一提學鄭民始二提學吳載純檢校直提學徐浩修一直提學金憙二直提學金載瓚檢校直閣李晩秀檢校待敎金祖淳以次隨駕上具翼善冠衮龍袍乘輿出協陽門由建陽門銅龍門景光門出弘化門入逌瞻門上曰本宮提調入侍賤臣承命出與提調李文源偕入隨駕上詣齋室降輿入廟門行展拜禮仍詣廟內奉審訖上曰文禧廟歷臨出駕前下敎乘輿出宮大門至凝鑾橋命都提調提調率濬川都廳柳鎭茂植木監官金鼎夏進前都提調蔡濟恭進奏曰近日聖候若何上曰一樣矣上曰川邊植木比前茂盛矣濟恭曰然矣上敎文源曰石築爲幾步耶文源擧手指奏曰自此至某矣上至觀旂橋降輿上曰儒生祗迎何其數少也行任曰儒生未及出來云矣上曰食堂到記爲幾人耶行任曰今日朝食堂姑未爲之云矣上曰儒生祗迎皆生進耶行任曰今日學製設行故司成李百亨以學敎授今方祗迎而儒生祗迎中幼學多來參矣上曰設行於何處耶行任曰設行於丕闡堂云矣上曰明倫堂設行之意分付可也上命行任書御題賦萬世土詩一枝花訖仍敎曰此兩題出給居齋儒生使之製進可也乘輿由館峴入弘化門由景光門銅龍門建陽門肅章門進善門出敦化門由備邊司觀象監峴至桂生洞口上曰駕過此洞切欲臨見而俄者送人探問則病勢實難動作云故不得往問玆遣史官病患加減必須詳報之意傳諭于錦城尉家可也賤臣承命往傳回奏曰臣敬奉聖諭馳往傳諭于錦城尉朴明源所住處則以爲惶恐不知所達而病勢則一向沈重云矣上詣文禧廟行奠酌禮訖仍詣宜嬪廟行奠酌禮後乘輿出廟門由觀象監峴備邊司至敦化門下標信解嚴由進善門肅章門入協陽門至宣化門還內
정조 14년
庚戌三月二十四日巳時上御重熙堂平安道暗行御史入侍時左副承旨洪聖淵假注書洪樂游記注官趙慶遠金鳳顯平安道御史李冕膺以次進伏訖上曰御史進前可也冕膺進前訖上曰御史以侍下人事作此遠行深以爲慮矣無事往還誠爲幸也來時歷見老親乎冕膺曰臣直入闕中矣上曰觀此書啓果善爲之而可謂近來初見矣飢荒之目今所見何如耶冕膺曰近日以來民情之遑急差勝於昨冬與初春云而行路者必裹糧後始可喫飯而甚至豆太之屬磨入行橐以爲糊口之資矣上曰周視道路如無捐瘠之色顚連之患則比之昨年北關果爲差勝耶冕膺曰似然矣上曰癘氣則果不熾盛乎冕膺曰間多有之矣上曰各邑之賑政果何如耶冕膺曰其中寧邊德川龜城等三邑所謂還穀塵土相雜無非空殼十斗租僅爲一二斗米而此亦猶勝於食土云衆民之艱食推此可知矣上曰鐵山府使何以爲治乎冕膺曰雖是初手賑政則善爲而間多酒失或致駭擧云矣上曰熙川前倅事果不成說矣冕膺曰日食斗米而治績則未免素餐矣上曰尹孝儉何如冕膺曰年淺之故不識事面云矣上曰祥原則何如冕膺曰果善爲而所貴者廉白矣上曰鄭文在何如曾以不治有聞矣何爲褒啓耶冕膺曰其治績頗有可觀而束戢吏鄕大有聲譽矣上曰然耶西邑守令如無賣鄕之說則足可謂善治矣上曰寧邊則其貪饕果是狼藉耶冕膺曰書啓旣已臚列而臣纔入平壤之境已聞此倅鄙悖之說其狼藉傳播推可知矣上曰城役門役似出藉此掩跡之計耶冕應曰果然矣寧德兩邑座首吏房道伯已囚治云矣上曰箕伯則何如冕膺曰民望方洽然矣上曰韓栢林謗言甚多何也冕膺曰過於濫杖以此招謗而此則以渠地望難於殫壓故矣上曰似或無怪矣上曰黃海兵使以淺斟低唱爲目何謂也冕膺曰莅任以後專事張樂而以曾經松留之故爲松人徵債各邑之人輒皆推論以是招怨矣上曰所謂金店貽弊之端自是不少況當歉歲不可不一切防禁而有司之議終是不一何以則爲好耶冕膺曰此亦論奏於書啓而目今饑饉如此癘氣方熾而爭趨是利擔却農作此不可不念而防禁之道只在一號令間事矣臣奉職無狀不善藏跡人多致疑極爲惶恐矣上曰御史於百祥樓作詩句云而予亦得聞矣今行有賞玩之處乎冕膺曰臣父待罪道伯時只見平壤臣待罪江東時略有所遊覽矣上曰重臣筋力凡百近果何如耶冕膺曰房闥之間亦難運動而凡節近多落下矣上曰覲親似必爲急出去可也命退諸臣以次退出
정조 14년
庚戌三月二十四日巳時上御重熙堂軍士房承旨入侍時右副承旨尹行任記事官徐有聞記注官趙慶遠金鳳顯以次進伏訖上命書傳敎曰觀此本道暗行御史別單數條敷陳深得諮諏之體皆適時用糶糴之弊何道不然道伯爲其益己先自賭利守宰之效尤特勢也予則曰不然在本道不獨營邑之犯科朝廷有以導之云爾大抵京衙門發賣名色卽他道所無之事較戶量穀裒峽益沿日前飭敎雖如彼其申複大臣亦有出擧條行會而不究端本之政依舊爲弊而已今若行二留一分之式則先減年例發賣穀摠然後可以議到於裕食便民之方卿出自廟堂講究之餘且慣錢穀間事裒峽益沿如何爲好京衙門發賣某處當減等合行事宜另加商度區別衙門穀名指一論理狀聞毋負特畀之眷金店一款卿自在有司之任稔知朝家本意前此防禁不翅申嚴度支之臣按察之地終不能對掦雖不敢狼藉設店新出之奸竇在於所謂看色與摘奸竟使朝令不得行究厥所爲專由計士營裨慫慂官長之致事當一一追覈而殆涉煩屑欲觀前頭自今申令之後竝與看色摘奸等事痛加禁戢犯者竝與陳告人用田畓誤告之律依受敎勘以刑配設有計士營裨之見在各邑者一竝逐送若此則潛採之嚴禁在於道伯卿與諸道道伯知悉惕念俾有實效自政院亦爲嚴飭戶曹賣鄕事有關朝象世道之汚隆貪墨之益熾族類之相混特一邑一鄕之事名以命吏爲此悖戾之習監營看作例事朝廷知而不禁徒規規於俸廩贏之容手間有名登彈章如近日瑞興咸安等事刑政之倒置孰大於此廉恥之培養固非一朝一夕之可責旣聞之又禁之迄未見食效之美則於是乎烏可不以刑法制其已甚乎此則令廟堂指一覆奏卿亦須以易行而不難禁之策別具意見狀聞以西俗之趨末利尙雜術丕加憂悶綸音以印布傳敎以鐫楣丁寧誡告期有觀感而繡啓說弊一如前日此蓋興勸之不得其竗而然耶十室尙有自好之士況以本邑幅員之大豈無斂華就實窮居不求聞之人乎大抵風俗之矯改不在於法度之末卿先加採訪登進于朝則何靳收用此政斡運彌綸之一大先務另更着意以副朝家爲西土聳奬作成之至誠苦心事下諭于平安監司金店條亦皆下諭諸道道臣上曰有旨卽速成記可也命退承史以次退出
정조 14년
行都承旨具㢞坐行左承旨李得濟坐直行右承旨洪明浩坐左副承旨申耆坐右副承旨洪聖淵坐同副承旨尹行任坐直注書徐有聞仕一員未差假注書洪樂游仕直事變假注書柳師模仕
정조 14년
大殿王大妃殿惠慶宮中宮殿內閣政院玉堂藥房口傳問安答曰知道
정조 14년
傳于尹行任曰同副承旨馳詣明陵奉審摘奸局內諸陵一體奉審以來
정조 14년
尹行任啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 14년
傳于具㢞曰奉命承旨許遞前望單子入之待下批牌招察任
정조 14년
玉堂前望單子入之應敎鄭萬始副應敎成德雨校理申獻朝副校理金啓洛金熙朝修撰徐配修副修撰李羲觀李鼎德落點
정조 14년
具㢞啓曰新除授應敎鄭萬始校理申獻朝副校理金熙朝副修撰徐配修副修撰李羲觀方在罷散中何以爲之敢稟傳曰敍用
정조 14년
以修撰徐配修副修撰李羲觀牌不進罷職傳旨傳于具㢞曰只推更爲牌招
정조 14년
記注官金良倜書啓臣敬奉聖批馳往傳諭于北部觀光坊契議政府右議政金鍾秀所住處則以爲臣冒瀆血懇顒俟兪音史官卽又臨宣聖批辭旨隆重至以誠意恩禮爲敎趣臣卽起視事臣擎讀感惶淸淚盈襟不知死罪臣何以獲此於聖明也疏末體諒一款自知非席藁待勘之蹤所敢言而冒萬死猥有附及者以聖上曲庇賤臣之德意覬或俯開臣進身之路而此亦不得請焉則從此臣罪將日積一日命之窮矣尙何言哉伏地戰灼不知所達云矣敢啓答曰知道知爲分明進身之節拍則其所刪改豈待更請此意卽爲傳諭
정조 14년
記注官金良倜書啓臣敬奉聖諭馳往傳諭于弘濟院路判中樞府事李性源所到處則以爲臣狗馬賤疾去死如紙王靈所曁僅到郭外反面之願一時爲急而目下症形萬無自力詣闕之望方擬短箚請譴矣不自意史官遠臨路次傳宣聖諭旣問行止又令直還將攝恩言諄複德意鄭重臣擎讀以來涕淚自零謹當依聖敎直還私次稍俟收召神精略入文字仰請譴何云矣敢啓傳曰知道
정조 14년
傳于尹行任曰右議政入侍
정조 14년
洪聖淵啓曰新除授守令當日辭朝事命下矣中和府使鄭周誠鐵山府使李鵬運兩司俱未署經云憲府除在外外大司憲洪秉纘持平朴東俊卽爲牌招諫院則或在外或傳旨未下只有大司諫朴天行一人不得請牌何以爲之敢稟傳曰許遞今日政差出
정조 14년
洪聖淵啓曰今日政新除授臺諫竝待下批牌招以爲署經之地何如
정조 14년
吏曹啓目云云鐵山府使朴光迪平山府使徐有和中和府使柳晦源龜城府使金衡柱德川郡守申曮爲先罷黜其罪狀令有司拿問勘處慈山前府使蔡緯夏泰川前縣監睦萬中繡啓論列旣如此雖已遞職不可置而不論竝令該府拿問處之鐵山前府使洪百游熙川前郡守鄭勗世肅川前府使林永老寧邊前府使許𣷯罪犯若是狼藉決不可尋常處之竝令該府拿問嚴勘其餘守令旣無優異之跡又無大段顯疪竝只置之道臣事體自異不爲論列令廟堂拿處何如啓竝只依回啓施行爲旀其中數邑守宰尤極無狀國有法綱此輩難免重罪聞於繡衣筵奏以其潛往潛來之有命無以出道乙仍于踏印文蹟及作奸實跡不得捉來請令行査處之其說果然本曹回啓及繡衣原啓謄關下送該道探査者探査取招處取招各具啓目斯速狀聞事嚴飭分付爲旀該道査啓段以罷拿守令兺爲之事分付爲良如敎
정조 14년
尹行任以義禁府言啓曰明日頒赦時本府堂上當爲備員開坐而同義禁金夢華申光履在外朴宗岳服制不得進參令政院稟旨變通以爲備員之地何如傳曰與判義禁許遞今日政差出
정조 14년
有政吏批判書洪良浩進參判未差參議李祖承進行都承旨具㢞進以趙鼎鎭爲吏曹參判朴喆源爲濟用判官徐敎修爲宗廟令李潤禧爲平山府使鄭周誠爲中和府使李基成爲龜城府使李鵬運爲鐵山府使李羲觀爲德川郡守李義行爲大司憲金翊休爲大司諫李東稷爲執義李運彬爲司諫沈鏗爲掌令朴聖集韓致應爲持平李永穆爲獻納李奭濟朴孝成爲正言李文源爲判義禁趙瑍權鄭景淳爲同義禁
정조 14년
兵批判書李𡊠服制參判柳誼差祭參議李命勳入直進參知金履成病承旨尹行任進副司直李度默李敬五申馥成種仁副司果李東稷尹羽烈李龜雲以上竝單付
정조 14년
傳于洪聖淵曰刑曹堂上之久任已成一副當規模則參判之仍任未過數日忽又移擬吏曹判書洪良浩從重推考
정조 14년
尹行任啓曰卽者戶曹郞廳來言錦城尉家謂有生前遺托不受禮葬云何以爲之敢稟傳曰賢都尉生前謙挹之志不可枉拂特從主家所請禮葬則置之以祭需葬需戶曹米百石錢三千兩木布各十五同令郞官輸送禮葬旣不如例爲之內需司護喪官處各別嚴飭所用諸具無大無小一一策應事分付葬時畿邑擧行惠廳會減拔例優厚爲之一以從遺托之請一以表眷待之意神道碑當御製書下令該道別定差員豎立趁葬前擧行事分付
정조 14년
以江華留守狀啓內軍器庫弓箭偸竊賊人嚴囚待奉命下來開庫詳閱後具格狀聞事傳于尹行任曰典守之不謹卿難免其責從重推考中軍不知緝察之政罷職開庫一款依狀請別軍職一員再明日下送眼同點閱事回諭
정조 14년
庚戌三月二十五日午時上御重熙堂右副承旨入侍時右副承旨洪聖淵假注書洪樂游記注官趙慶遠金鳳顯以次進伏訖命書傳敎曰錦城尉卽賢都尉也生而三朝恩遇備至沒而搢紳輿臺皆嗟惜其生也榮其死也哀者都尉之謂也況予之禮待與眷念尤有別焉戊辰以前之事詳載於貴主祭文何忍提說於文字而且昨秋以後予又視之以恩人勳舊寵眷倚毗百倍於疇昔近聞衰老日甚沈疴彌留昨日近洞臨駕兼爲視疾於主第者蓋欲一見於疾革之前而因史官回奏知無以收拾未免虛還矣豈料逝單遽到乎平昔則加之以殊禮身後不若平昔則何以表傷惻驚惜之意乎禮葬用一等柩材以長生殿副件擇送第三日遣承旨致吊成服日致祭祭文當製下祿俸依大臣例限三年仍給承重孫勿論年限待閱服敦寧參奉加設單付衣衾諸具令內需司別加拔例擧行三年祭需亦令度支依判下輸送成服前賜諡而以都尉之賢無紀蹟之文者甚不可令文任不多日內撰進諡狀使之葬前宣諡事分付又命書傳敎曰聞宣傳官回奏之言卿能力疾攢程自高陽離發入京云慮念之餘何等慰幸玆遣史官問卿行止卿須直還卿第便意將攝俟間入來事遣史官傳諭于李判府事又命書傳敎曰右相間欲造朝前下書啓批旨中匪怒有心等句語自政院抹去以安大臣之心命退承史以次退出
정조 14년
庚戌三月二十五日午時上御重熙堂同副承旨入侍時同副承旨尹行任記事官徐有聞記注官趙慶遠金鳳顯以次進伏訖上命書傳敎曰守令多窠迎勅進去外政官牌招開政各別擇差待下批當日辭朝催促赴任上曰亞銓方仕進內閣云卽速出牌使卽開政可也賤臣承命出傳命書傳敎曰時囚罪人李度默放送上曰吏曹參判牌去來知入可也賤臣承命出回奏曰姑不承牌矣上曰何時出牌尙不承牌乎仍命書傳敎曰近日亞銓事誠悶然旣在闕中如是逡巡吏曹參判金憙光州牧使見窠除授當日辭朝政官延勅班出郊外只長官出牌斯速開政命書公事判付訖仍命退承史以次退出
정조 14년
庚戌三月二十五日未時上御誠正閣右議政入侍時左副承旨申耆假注書洪樂游記注官趙慶遠金鳳顯右議政金鍾秀以次進伏訖鍾秀曰近日聖體若何上曰一樣矣鍾秀曰王大妃殿氣候若何上曰一樣矣鍾秀曰惠慶宮氣候若何上曰一樣矣上曰卿復入揆地誠爲幸矣鍾秀曰前後書啓臣之情懇屢有所達而向者下敎之後不敢一味逋慢一謝恩命政合道理故臣方冒沒入來矣第伏見今日批旨以當令刪抹俾開進身之路爲敎且惶且感無以仰達而昨日書啓之以附陳爲言者卽指前日辭疏中願蒙體諒之懇而乃臣情理之難於供職也非謂向日附啓所奏之語矣上曰然耶命耆曰筵退後卽爲抹去可也鍾秀曰臣旣登筵席玆敢仰達矣臣之前後罪犯何如而以聖朝無棄物之盛意至使臣復廁揆地德意隆摯恩敎鄭重臣豈敢不知變動而今雖冒沒入來至於行公一事區區情勢實難冒當矣上曰此非如是之事過矣鍾秀曰上敎若此更敢卽席乞免而目今母病雖云比前稍歇大體則漸不如前有難時刻離捨毋論一朔二朔當承命行公而仍蒙體諒是臣至願也上曰第觀親病之加歇或行公或將護可也日候甚熱卿則先退好矣鍾秀承命退出上曰光州牧使入侍賤臣承命出與光州牧使金憙偕入進伏上敎憙曰邑僻事簡風俗亦好至於還上無尺文可以閑養矣但湖南竊發之類多聚於此土云卿須善爲緝治可也金將軍文集前道伯今道伯尙不擧行卿旣以閣臣下去須自本邑刻板往復內閣而爲之至於物力則以公穀會減好矣上命耆曰明日延勅等節差早擧行好矣命退諸臣以次退出
정조 14년
行都承旨具㢞坐行左承旨李得濟坐行右承旨洪明浩坐直左副承旨申耆坐直右副承旨洪聖淵坐同副承旨尹行任坐注書徐有聞仕一員未差假注書洪樂游仕直事變假注書柳師模仕
정조 14년
尹行任啓曰御營廳將官來言今日本廳軍兵日次私習云矣敢啓傳曰待晴爲之
정조 14년
以大司諫金翊休獻納李永穆牌不進罷職傳旨傳于洪聖淵曰只推
정조 14년
洪聖淵啓曰頒赦事命下矣未承受推考傳旨自本院依例爻周之意敢啓傳曰知道
정조 14년
洪聖淵啓曰卽者義禁府都事來言判義禁李文源知義禁趙瑍同義禁鄭景淳權未肅拜今日赦坐起不得擧行云竝卽牌招何如傳曰允
정조 14년
洪聖淵啓曰判義禁李文源知義禁趙瑍同義禁鄭景淳權牌不進推考傳旨今方捧入而頒赦後坐起不可不擧行如是違牌不卽肅命事甚未安竝卽牌招何如傳曰其中老病人許遞前望單子入之待下批與判義禁更爲牌招
정조 14년
同義禁前望單子入之洪秉纘趙宗鉉洪明浩落點
정조 14년
洪聖淵啓曰判義禁李文源牌不進推考傳旨今方捧入而如是違牌赦坐起不卽擧行事甚未安更卽牌招同義禁洪秉纘一體牌招何如傳曰允
정조 14년
傳于洪聖淵曰判義禁批下更爲牌招
정조 14년
以禁府赦單子傳于洪聖淵曰時囚罪人朴基正任聖尹放尹興商放下送該兵使處治罪放送李喆模李晦植李潤彬承膺祚成鼎柱金正淳張齊斗金允謙竝蕩滌李爗林致秀李進膺竝罪名爻周告身還給任觀周柱翼罪名爻周
정조 14년
備忘記西淸煋安恩君𤈻百官加親授
정조 14년
有政吏批判書洪良浩進參判趙鼎鎭未肅拜參議李祖承式暇行都承旨具㢞進以趙宗鉉爲工曹參判沈樂洙爲司僕正徐浩修爲尙衣提調宋載經爲惠民提調朴壽亨爲平市令洪大應爲工曹佐郞西淸君煋安恩君𤈻今加興祿百官加親授事承傳
정조 14년
兵批判書李𡊠服制參判柳誼入直進參議李命勳參知金履成病承旨尹行任進副護軍李思祚申禹相沈鏶副司直洪秉纘朴天行林道浩朴東俊權儐副司果朴師默張至冕以上竝單付
정조 14년
傳于具㢞曰大臣閣臣入侍
정조 14년
傳于洪明浩曰使臣入侍
정조 14년
具㢞以吏曹言啓曰在前頒赦時例有別歲抄書入之事今則何以爲之乎敢稟傳曰依例書入可也
정조 14년
具㢞以吏曹言啓曰別歲抄書入事命下矣居中居下永不敍用一體書入乎敢稟傳曰書入可也
정조 14년
尹行任以戶曹言啓曰時御所內各司依定式發遣本曹正郞李周憲兵曹參議李命勳佐郞鄭觀輝東所衛將韓命鵬西所衛將高亨謙南所衛將鄭㵙北所衛將李顯昌眼同看審後有頉處別單書入而修改則擇日擧行何如傳曰雨漏處則待晴卽爲改瓦事分付至於椽木道里等各項修改判堂登筵時更爲稟旨爲之而闕內各處及宮城拔草一款申飭何如而近則抛棄日前至煩飭敎此則兵曹堂上不能事事之致三月以後行公堂上爲先從重推考入直郞官事當嚴處而屬之宥旨前事姑先從重推考後復若此本曹季朔摘奸時竝與該所衛將等草記論罪此等定式稍久則未免抛却後勿如是可也
정조 14년
申耆以兵曹言啓曰卽接集春營入直哨官閔大爀手本則集春門南邊宮墻舊築一間許蓋瓦及仰板因雨缺落云此雖與全體頹圮有異而不可不圍排爲先令紫門監以杻把子依例堅實圍排把守軍兵集春營入直御營軍八名除出限修築間嚴加守直之意分付何如傳曰晝察夜巡待晴卽爲改築可也
정조 14년
申耆以御營廳言啓曰本廳字內集春門南邊宮墻舊築一間許蓋瓦及仰板缺落處集春營入直軍八名除出把守事自兵曹草記矣集春營入直軍八名除出將官率領限修築間嚴加守直之意敢啓傳曰知道
정조 14년
申耆以御營廳言啓曰集春門南邊宮墻蓋瓦及仰板缺落處把守事兵曹草記批旨內晝察夜巡待晴卽爲改築可也事命下矣把守軍則還爲入直別定將校一人率入直軍四名限改築間晝察夜巡之意敢啓傳曰知道